khistorydata/jeongjo-sjw-relations huggingface dataset:
정조 14년 · 목
監事蔡濟恭命招不進館閣堂上洪良浩鄭民始徐有隣鄭好仁李獻慶徐鼎修金憙金載瓉等竝牌不進敎以旣有筵敎必當聞知本事姑無論外面觀之此非黨私之舊習而何今日朝廷雖無紀綱此等舊習之彌縫誠恢恢雖不必過費聲氣而目下光景亦不可一向任置昨今臺疏猶謂之萬萬不緊則今日如弘文提學內閣提學之無情勢者重臣吳載純一人外亦皆隨衆違牌此已萬萬寒心雖以應試人言之俄筵亦有下敎使之分付者何必登諸文字乎違牌諸臣牌去來竝勿施仍以前牌催促設有情勢者考試然後當有商量自大臣命招違牌勿爲呼望被選人以渠輩處義言之旣有沈勖之李廷烈等因特敎遭彈後冒赴之已例亦皆詳敎於入侍承宣使之卽爲來待待來待仍爲詣閤仍敎曰次對進定於今日○政院啓言議政府錄事來言左議政蔡濟恭以爲屢飭之下承膺無路泥首禁門之外乞伏嚴誅云矣敎以承史侍衛詣閤已久勿待命卽爲入侍事遣史官傳諭○政院啓言問啓事命下矣問于知春秋洪良浩鄭好仁李獻慶等處則以爲臺論峻發謂以循私違式至請譴罷則洊召之下斷無承膺之路云矣敎以旣有登筵後商量之敎則當初逡巡伊後懸牌萬萬未安從當入侍後下敎而其中知春秋洪良浩姪當入場叔豈考券自初圈坐嫌不可否云許遞前望單子入之待下批牌招○濟恭陳箚略曰伏見掌令崔景岳疏批始知以都堂翰圈厚招人忌噫臣之苦心對揚者保合太和之聖意也極意遴揀者妙年登用之才俊也又況均齊方正庶不負平天下之要道而世路難平人欲無限所云循私違式者雖未知所循者何私所違者何式而其心之只在於厮壞圈事可以知之主圈者臣也何可抗顏於三事之列乎伏乞亟降威罰繼伏見前參判具庠疏批其金本雖未及見而可想其以昨日班行事爲先發之計也凡有動駕嚴鼓下則東西班預爲齊整待二嚴下大臣始爲出坐近來國綱無處不解大臣雖出班次卿宰慢不動聞臣於數三十年前未嘗見朝儀之若是無統也昨日二嚴之後臣出坐則卿班之有軺床而虛其位者三四臣使錄事摘發而囚其吏具庠晩始緩出喝政曹吏摘取政府隸捉囚曹吏者之號牌以去臣始焉不信招致曹吏問之則答以參判分付如此矣如是責問之際東西班無不聞之嗚呼國之爲國紀綱是已翼成公黃喜之坐政府拿入戶部尙書尙矣雖不可望四百年未聞有如許駭異之擧也臣分付政曹吏曰明日當登筵論勘吏參不可坐班行退去宜矣事實如此在庠道理固當屛伏俟勘而乃反汲汲陳疏何其不自反之甚也聖批嚴峻雖命譴罷臣未知譴罷等罰可以整頓已頹之綱耶賓對有命萬無趨簉之路益不勝俟譴之至批以圈事之如許由於偏私舊習畢竟妥帖特在一號令間事違牌諸堂皆已承召以卿之尋箚引義應試諸人到闕下尙無動靜卿須安心造朝至於具庠事觀於卿箚益知其所不知卿箚中未知譴罷等罰可以整頓已頹之綱耶云者誠然誠然待卿登筵當有加等處勘竝須諒之仍敎曰此批答遣史官傳諭賓筵諸宰來會已久卿須卽爲造朝事一體傳諭○以吳載純爲藝文提學李文源爲知春秋徐鼎修爲同春秋○承旨洪聖淵啓言應試人方詣閤外當着黑團領而屢次申飭終不改服本院請推之外無可施之罰何以爲之乎敎以斯速入來金履喬等不卽承命仍命招入又不膺命敎以召試姑無論旣命召入焉敢不入乎履喬等又不入來敎以應試人輩寧或不知分義而想必院吏之不善傳命之致命兵判出坐閤外棍治院吏該吏十度首吏五度履喬等遂入庭進伏予問承旨曰雖無監事曾有翰試設行之例乎聖淵奏曰問于館吏則無此例云矣濟恭以時服詣閤命史官諭以監事入侍濟恭附奏曰臣初伏承次對之命故爲陳衷曲冒沒詣閤而至於參試之命不敢承當矣屢命改服入侍終不膺命敎以召試無監事則將使予親考試券乎至於考券時立落自有諸堂之議定然則試事與處義豈不兩得其便乎屢次傳諭濟恭連奏以爲聖敎至此尤增死罪而若以次對入侍則謹當承膺而參試一事前已仰暴今方退去闕外以爲俟勘之計矣仍出肅章門敎以然則以次對入侍濟恭入來進伏訖奏曰緣臣無狀誤了圈事至被人言何敢抗顏登對而聖諭鄭重至有次對進定之敎故臣雖黽勉登對而臺論旣峻名以大官視同無故則臺言反輕傷國體而關後弊非細事也乞治臣罪以謝人言敎以俄者箚批已爲悉諭姑以不欲激成之意處分止此然臺疏出於挾襍則亦何足深引乎今此試事所關甚重開場半日予亦臨殿待卿而卿不膺命尙此遷延私義姑無論國體不可不顧首揆旣不可勉出卿方獨賢豈可因一微事輕許曲副國體事面不得不勉回卿心卿若終不回心則雖終日竟夕予當坐此相守而已濟恭俯伏良久不起承旨申耆啓言自上臨殿已久試官亦已入庭而上下相持節拍無期臣不勝憂慨矣敎以予欲不言而承旨有此奏矣濟恭曰臣身到此他不暇恤奉承之外無他道理矣敎以卿善思矣仍命改服肅謝試官以下四拜應試人不爲參拜敎以應試與否姑無論旣入殿庭不拜君父可謂有臣分乎應試人隨參拜禮仍以擬本朝經筵官請於翰選改薦爲圈以遏朋比傾軋之習爲箋題命頒紙履喬等不卽祇受敎曰此旣御賜之紙則何敢不受乎承旨申飭使之領受履喬等祇受訖命各手書製進履喬等無意製進敎以此題所重有在先大王五十年盛德大業惟在祛黨革私罷翰薦與均役同一大政也應試人輩若不製進罪當如何予所以必欲完成圈事者非爲爾等地也亦所以仰體之意在爾等處義亦當卽速製呈退被違拒之罪然後可以安心承旨試官以此嚴飭予曰具庠事旣有待卿登筵加等處分之敎其委折果何如也濟恭曰昨日動駕時臣飭禮都監預整班行二嚴後臣出班則卿宰班中有數三軺床虛坐者臣使錄事摘發捉囚下吏吏曹參判具庠晩始出來反使曹吏摘取政府下隸號牌如許駭擧臣實初見臣果以吏參則從當筵稟論罪不可參班之意分付曹吏渠乃汲汲陳疏敢爲先發之計豈有如許體統譴罷之典恐涉太輕矣敎以纔於箚批以登筵後加等處分爲說而今聞卿言具庠事節節駭然益知其所不知此而尋常處分朝廷體統何以振勵前參判具庠加施削職之典仍敎曰旣有入侍後商量之敎知春秋鄭好仁李獻慶竝許遞○守禦使鄭昌順啓言本廳都試春秋設行而有故不爲則本無追行之例其後因特敎使之追行而前右相以本廳年前未行之都試竝爲設行事筵稟蒙允考見年條則竝當年條爲五次有難一時設行矣敎以春取三次秋取二次○判義禁李文源啓言關西罪人有移配之命而昌城罪人廷楫江界罪人崔鍾岳旣是逆獄干連則不可移配於近地臣府不敢擧行矣敎以何必如是一體擧行○敎曰領紙已久應試諸人尙無操筆之意屢次飭敎之下焉敢如是乎其中鄭文始守禦使亦必勸令應試而君命父敎一倂不遵者萬萬痛駭至於金履喬則雖不欲索言而渠家便是再生之人則有何不欲竝試者敢爲逡巡之計耶館堂各別嚴飭內閣提學鄭民始奏曰翰圈卽新進極選元無被人言赴試之事臣於曾忝翰圈時有以遺珠爲言者此雖與被彈有異旣有人言故以此引義至有改圈之擧今此圈事之被論不啻等閑說去則不欲冒赴固無足怪而殿下督迫太過使之悶隘罔措臣竊以爲此乃御極後初有之過擧也擧措由是而乖當名器職此而沾汚廉防以之而破壞此可謂一事三失特垂體諒是臣區區之望也敎以卿亦非矣罷職退去仍敎曰今日臨殿之擧出於收殺究竟之意則今此重臣筵奏萬萬意慮之外旣云御極後初有之過擧又以束縳新進沾汚名器等說張皇支蔓看作名義關頭者果何所據館閣堂上鄭民始爲先罷職予謂鄭昌順曰卿子之故民始所奏如此卿亦退去敎曰鄭文始當施竄配之典爲先出付當直令該府定配所以入又敎曰沈能迪之尙無變動亦何故也沈豊之擔病入來申飭乃俓至於尹持訥臺章初無的指姓名之事則又何敢逡巡乎渠輩參拜領紙應製等事節節抗拒者抑何義也處義亦有深淺渠輩欲以抵死爲準耶以竄配爲準耶卽爲問啓履喬等曰罪之輕重只俟處分而已敎以渠輩終始頑拒則予當親問一竝具格待令於肅章門可也如是嚴敎之後若不改回初心則尙可謂有臣分乎履喬等乃構草書券敎以俄者鄭文始處分可謂適中其願卽令放送入參召試沈豊之亦勿入來侍衛承史待各人各書首句後權退予謂大臣曰卿徒以古人之見曾不慮到于此矣苟欲各圈二人則新榜中亦豈無人而致此葛藤乎予果已慮之矣○敎曰差備忠義盡爲出去忠勳府有司堂上中公事堂上罷職少頃命試官以下入侍科次丁若鏞金履喬入格聖淵請名試居首人口傳付職從之若鏞不肅命敎曰檢閱丁若鏞召牌之下入庭逡巡萬萬駭然出肅入直後待明朝禁推○政院以鄭民始罷職傳旨啓敎以今則事皆妥帖且於昨日臺批有不欲激成之敎此等事莫若速卽究竟此傳旨勿施
정조 14년 · 강
還給副修撰申獻朝疏
정조 14년 · 목
疏略曰臣俄以崔景岳譴削之命還收事略陳短疏屢呈喉院終始見阻其言雖似草率其心實出憂愛其在惟允之地者阻搪至此抑何故也旣在言事之地政院不以言事待之臣豈可以言責自處乎玆敢冒入文字徑出禁扃伏乞治臣擅離之罪敎曰此是因特敎勿捧則徑出何義原疏還給牌招入直
정조 14년 · 강
還給左副承旨申耆疏
정조 14년 · 목
疏略曰卽見申獻朝徑出疏本至加阻搪之目坐直僚員旣在試所臣獨留院遭此非斥事當徑出而門鑰已下轉動無路玆敢陳章仰請威罰敎曰此是因特敎勿捧則自引何義原疏還給
정조 14년 · 강
副修撰申馥疏陳母病在道乞遞賜例批
정조 14년 · 강
命汰尙衣院郞廳
정조 14년 · 목
敎曰慈殿水刺所用盤品着漆如是不精提調從重推考郞廳先汰後拿下吏令攸司嚴杖照律○刑曹以該吏張泰謙依律文從重論杖一百施行啓
정조 14년 · 강
平安監司沈頤之以賑邑二月中巡飢口穀數馳聞
정조 14년 · 목
狀啓以爲道內設賑諸處今月中巡分賑適在於臣到營之際先從營近諸邑發送幕屬飢口形色分賑節次使之周察探來則飢口形色雖未及舒緩姑無浮黃悶急之慮誠極幸甚分賑節次邑邑異例饋粥分鹽或有一月一次二次者故一齊嚴飭行會自此月終巡皆以一月三次爲一定之式俾無不齊之患尤甚應賑之外之次邑本無設賑之規而若有民勢遑急處則稟聞朝廷始乃許之而本道則公賑私賑混同無別故亦爲發關査問察其民勢之緩焉量其邑力之豐殘公賑私賑之間區別報來矣遠邑則姑未齊到而近邑之如平壤安州嘉山郭山价川近鎭之如老江金城皆願自其邑鎭從便接濟故自今月中巡拔去於公賑中巡口數穀總修成册上送于賑恤廳○尤甚邑義州府飢口五千九百四十三合折米一百七十七石六斗七升鹽七石十三斗八升零龍川府飢口二千七百四十二合折米八十一石五斗醬七石一斗九升朔州府飢口一千六百九十合折米五十石一斗昌城府飢口一千八百四十五合折米五十四石六斗六升醬四石十一斗零龜城府飢口三千九合折米九十石三斗四升醬四石一升零寧邊府飢口四千六百一合折米一百三十四石十斗四升益六石二斗零○粥小米三石一斗零太六石二斗零鹽十三斗八升零成川府飢口三千九百十八合折米一百十七石五斗八升鹽十一石十一斗零○粥小米五石三斗三升零太五石三斗三升零鹽七斗八升零雲山郡飢口一千六百七十五合折米四十九石四斗四升熙川郡飢口三千二百四十八合折米九十七石一斗五升鹽四石四斗九升零順川郡飢口一千四百七十二合折未四十二石四斗一升醬三石八斗二升零德川郡飢口五百十六合折米十四石十一斗二升寧遠郡飢口一千八百七十七合折米五十六石十斗二升鹽三石十一斗三升零○粥小米二石七斗五升零太二石七斗五升零鹽五斗六升零孟山縣飢口一千二百九十一合折米三十八石七斗七升陽德縣飢口三千二百五十二合折米九十六石十一斗四升鹽一石十一斗七升零○粥小米四石五斗零太四石五斗零鹽六斗五升零殷山縣飢口一千九百二十七合折米五十五石十一斗○粥小米三石三斗一升零太一石十三斗九升零鹽九斗六升零魚川驛飢口二百五合折米六石二斗九升麟山鎭飢口七十合折米二石二斗六升鹽一斗四升淸城鎭飢口六十九合折米二石一斗九升鹽二斗九升零天摩鎭飢口一百八合折米三石三斗二升○粥小米二斗一升零太二斗一升零鹽一升零昌洲鎭飢口六十三合折米一石十二斗二升鹽二斗二升零恃寨鎭飢口四十六合折米一五斗九升醬一斗三升零安義鎭飢口一百八十二合折米五石六斗三升鹽三斗六升零委曲鎭飢口一百四十合折米四石一斗四升柔遠鎭飢口五百五十六合折米十六石十斗七升寧城鎭飢口四百二十二合折米十二石十四斗一升兎城鎭飢口二百五十二合折米七石八斗八升玉江鎭飢口五十三合折米一石八斗五升鹽一斗零水口鎭飢口四十六合折米一石五斗九升靑水鎭飢口九十三合折米二石十二斗二升方山鎭飢口九十六合折米二石十三斗四升鹽三斗八升零仇寧鎭飢口一百十六合折米三石七斗二升醬四斗四升○粥小米二斗二升太二斗二升鹽一升零幕嶺鎭飢口二百七十六合折米八石三斗八升植松鎭飢口一百二十二合折米三石十斗二升鹽二斗四升零龍淵鎭飢口三十一合折米十三斗九升鹽一斗二升零乾川堡飢口七十八合折米二石五斗六升大吉號里堡飢口四十二合折米一石三斗五升廟洞堡飢口二十四合折米十一斗鹽一斗於汀灘堡飢口二十三合折米十斗二升雲頭里堡飢口四十四合折米一石四斗九升鹽一斗七升零甲巖堡飢口二十五合折米十一斗一升之次鐵山府飢口五百八十六合折米十六石十四斗三升○粥大米一石二斗五升零太五斗八升零鹽一斗二升慈山府飢口一千六百三十七合折米四十六石十二斗五升醬三石四斗一升零楚山府飢口一千四百六十三合折米四十二石六斗一升○粥小米一石十四斗二升零太十四斗六升零江界府飢口二千七百六十二合折米七十五石四斗九升鹽五石十二斗八升零○粥小米二石十一斗四升零太二石十一斗四升零鹽二斗七升零碧潼郡飢口一千四百十七合折米三十九石十三斗四升鹽三石四斗一升○粥小米一石十三斗三升零太十四斗一升零鹽一斗四升零渭原郡飢口一千六百十四合折米四十六石十三斗一升江東縣飢口一千八百四十九合折米五十三石九斗一升鹽四石八斗三升零○粥大米一石三斗四升零太二石六斗九升零鹽三斗六升零宣沙鎭飢口九十二合折米二石九斗一升○粥大米二斗七升零太九升零鹽三升碧團鎭飢口二十三合折米九斗八升鹽八升零○粥小米四升零太二升零鹽二合零牛峴鎭飢口二百五十八合折米七石十斗六升鹽十斗二升零○粥小米七斗七升零車嶺鎭飢口二百十二合折米六石六斗六升鹽八斗七升零阿耳鎭飢口一百六十五合折米四石十三斗九升醬三斗三升○粥小米四斗九升零滿浦鎭飢口一百七十八合折米五石二斗○粥小米三斗五升零醬三斗五升零太三斗升零鹽一升零神光堡飢口一百七十七合折米五石九斗鹽六斗三升零○粥小米三斗五升零太三斗五升零鹽三升零上土鎭飢口一百六十五合折米四石九斗六升○粥小米三斗三升太一斗六升零鹽一升零高山里鎭飢口一百六合折米三石九升醬二斗一升零○粥小米二斗一升零太三升零醬一升零平南鎭飢口七十五合折米二石二斗九升鹽一斗五升從浦鎭飢口五十三合折米一石七斗一升鹽一斗一升零○粥小米一斗一升零鹽五合零楸坡鎭飢口一百五十四合折米四石三斗二升○粥小米二斗八升零太二斗八升零鹽一升零伐登鎭飢口一百十五合折米三石七斗鹽四斗六升零○粥小米二斗三升太二斗三升鹽一升零夞㤛鎭飢口一百六十合折米四石十二斗二升○粥小米三斗二升太八升零醬一升零吾老梁鎭飢口九十合折米二石十斗八升山羊會鎭飢口九十一合折米二石十二斗二升鹽二斗七升零○粥小米二斗太二斗壬海鎭飢口四十二合折米一石三斗四升○粥大米一斗二升零甘藿二十四立林土鎭飢口六十五合折米一石十三斗一升鹽二斗三升零○粥小米一斗三升太六升零鹽六合零小吉號里堡飢口十八合折米七斗五升鹽六升○粥小米三升零太一升零鹽一合零大坡兒堡飢口十四合折米六斗四升鹽五升零○粥小米二升零太一升零鹽一合零廣坪堡飢口十七合折米七斗鹽五升零○粥小米三升零太一升零鹽一合零楸仇非堡飢口三十合折米十二斗八升鹽一斗零○粥小米六升太三升鹽三合小坡兒堡飢口八合折米三斗二升鹽二升零○粥小米一升零大八合零鹽八夕乫軒洞堡飢口六十九合折米二石三斗二升嗭洞堡飢口一百十一合折米三石五斗三升馬馬海堡飢口四十八合折米一石五斗六升以上飢口五萬六千五十二折米一千六百四十八石十一斗五升鹽五十三石八斗四升零醬二十三石十斗二升零粥大米二石十斗零小米二十七石十三斗六升零太二十九石三斗九升零鹽三石九斗一升零醬二升零甘藿二十四立
정조 14년 · 강
江華留守申大升以流民護送形止馳啓
정조 14년 · 목
狀啓以爲新溪縣流民五口轉乞於島浦之間得聞坊曲宣布聖敎內辭意自現願還本土故臣申申慰諭厚給糧米發帖護送于該邑
정조 14년 · 강
召見惠堂徐有隣畿伯徐有防于重熙堂
정조 14년 · 목
有防啓言今番定例中本營旗鼓及標下軍卒亦有定數率領之制而若不領軍則道臣自當導駕先詣矣旗鼓雖非導駕所用而旣是定例所載者故其所進退有不敢擅便敢此仰達矣敎以除非領軍時則除一又啓言昨冬各邑效勞校卒試射放後直赴會試之類合爲十一人矣此旣是園役效勞之類請今番水原府殿試時拔例許赴從之
정조 14년 · 강
遣吏郞摘奸諸執事淸齋
정조 14년 · 강
命除園幸時整理使及畿伯騎卽摘奸等事著爲式
정조 14년 · 목
敎曰園幸時整理使行畿伯騎卽道路橋梁摘奸及司僕起軍洗馬竝除之此後依此定式
정조 14년 · 강
命備郞及部官申諭西北流民之不願還歸者
정조 14년 · 목
敎曰以昨日備卽來告觀之西北民人之願還之數不若願留此必民人等不識朝家本意或慮還鄕之後催科徵賦之困督有倍於離出之前趑趄畏縮不敢出還尋本土之計究其情事寧不悶惻須有別般曉諭庶可領會民人之願還本土者旣有再昨筵敎當付之賑廳給糧交付而還歸之後令本地方直付賑案別加顧恤所受新舊還當年身役一傡蕩減安接形止及居住地方面里詳報巡營以爲狀聞之地此意更令備卽部官申諭願留民人等處如願還歸卽付賑廳流民之來接京中者㥘於刷還安知無隱身不自現之類乎更令判尹將此傳敎書付坊曲俾有聞風來現之效京城卽四方之表姑先如是發令三南京畿諸道亦以此意措辭嚴飭行會護送之節安接形止亦各狀聞事分付萬有一諸道急於護送惟以査括爲言則適足爲擾民之端又或者作尋常不勤裝送則亦豈如是屢勤飭敎之意乎竝以此意嚴飭諸道
정조 14년 · 강
領議政金熤上疏賜批
정조 14년 · 목
疏略曰臣跡近城闉而卽丘壑已廢之物名係朝籍而是明時便訣之身身心旣質於神天視聽已斷於當世臣所自處人之處臣不復責之以生人之事者歲云更而月亦屢矣然而飮啄而自同無故疾病而尙此不殊支離一喘頑然見在致使樞府太常職名猶縻心無以自暴身無以自由俯仰慚悼死將難瞑擬伸瀝血之愬冀格降監之天而第以自齒具僚唐突崇聽爲懼齎懷未發只自弸結忽此中書重卜之命出自特簡未知殿下何爲而迺有此擧也殿下視臣如子臣事殿下如父者今已十五年于玆而至於一片心地猶有所未盡照燭今乃縻以是職俾不得全其所執此臣所以徊徨抑塞如窮無歸只恨一縷之尙今苟存也噫嘻有擧國必討之賊而無力可復抱一天共戴之痛而無地可洩只將含冤茹憤沒齒自守前後箚啓質之以神明父母矢之以二三其心末又以天經地義雖死亦榮指心而爲言言旣至此更無容他則雖殿下臨以雷霆之威如之鈇銊之典惟當卽日就死而終不可移易分寸矣臣不忠無狀至頑且迷而秉彝之天生民同得自劃於心如此自誓於言如此況成說於君父之前也又復如此而今悤動於爵祿迫於嚴畏改轍而返步則是負殿下也忘讎賊也天下後世之議臣而罪臣者將與亂賊而同科矣臣雖滅死萬萬決不爲此而臣於是抑有所隱痛于中者蓋其所秉者義也難奪者志也而殿下不賜揆余之恩竟閟容光之照心焉而莫能仰格言之而未蒙俯鑑古人之一言感君臣固何望而至其血腔苦衷亦不見諒於日月之明臣爲人臣而未孚於君上抱志事而未伸於當時跼高履厚靡所控告惟自拊膺悲悒不覺聲淚之俱發也噫(刀削)方命之誅固所不辭何殿下不少回聰使一夫之賤無所容於廣大燾覆之化耶臣二載癃疾近又添篤鬼事將迫日夕俟盡若於未化之前獲承曲體之恩俾得以將此迷執全歸泉下則恐有光於無物不遂之至德盛節而臣亦雖死如生攅手祝聖於九地之下矣上天孔仁至誠必格以殿下至慈至明之德豈不特垂哀愍亟賜諒察也哉嗚呼臣事君無補受恩偏深燭牖於昏蒙袵席於坑窞天地再造河海莫量而今已永斷此生甘作聖世之棄物酬答未效於涓埃號籲徒貽於煩惱臣實辜負臣罪當誅只願來世生生隕結是圖少效犬馬之誠仰首瞻天有隕如瀉伏乞速降威命明正臣罪毌使恩禮由臣而益摯義分由臣而愈壞千萬泣祝臣於日昨又伏承園幸時留都之命藉使臣非告退之後情有可强之路目下病狀日漸危劇跬步轉動末由自力況今已決此身永謝朝端而反居大臣之列復廁任事之末尤非臣今日之所可擬議惟願劃卽變通毋至公私兩病焉批以每聞卿子之言知卿愼節之尙未快差擬竢少間另致敦勉今見疏辭愼節之外更申封還之啓語卿於此太不知予之本意元輔何等重任今玆重卜積有斟量然而力辭上下相持此莫非予之誠意不能感孚而然自顧歉恧無以爲喩矧今廟堂只有左揆獨賢之勞姑無論民生之仳㒧顚連而奏食之策當與輔相講劘以卿體國之心此時此任豈欲退避卿雖日上十疏予則惟有必致之思卿須念予慇懃之諭如可强力卽起視事原疏還付史官之行後勿更提以安予心至於留都之命亦出曲諒尤豈可辭巽竝冀深諒仍命遣史官傳諭遣御醫仍留看病竢其少間卽爲書啓則更當敦勉以此分付○醫官李完白書啓略曰領議政金熤病症看審則腹部及四末俱有浮氣而胃脘尤甚左手足麻痺而痛夜則膈氣上升一日所噉只爲二次粥飮而亦滯不下連用橘皮茶矣敎曰觀此書啓極爲悶慮加減動靜連日仔細啓聞書啓中仍留形止不爲槪及醫官人事未瑩甚矣首醫及當該醫官付過
정조 14년 · 강
都總管尹蓍東上疏賜批
정조 14년 · 목
疏略曰臣受恩最深辜恩最大前後罪負擢髮難贖杜門屛伏分甘沒齒不自意有隕自天以臣爲都總管繼而有牌招之命臣惝怳震越不覺涕淚之被面也噫臣罪臣自知之萬被誅戮實所甘心每一思惟魂夢猶噩若其專出於無知妄作旣蒙天日之照燭無所事於費辭自明而向來一疏急於陳卞遣辭之際全未詳審反孤曲保之恩重犯罔赦之科律以常憲合被大何何幸聖度如天譴罰不加前席誨責旣嚴且慈臣雖愚迷豈不感極而知懼臣於是寧欲卽就斧鑕以少贖愆殃而有不能得則恒居而寢食俱忘對人而面目有靦如窮人無所歸者日月久矣豈料滌瑕蕩垢之私復加省愆待勘之身至有此宿衛新除乎屢召之下不敢違傲雖未免章皇承膺以伸叨謝之忱而因仍供職斷無其望顧今聖候康復展禮在近園所行幸亦已涓吉猥廁於陪扈之列獲近於逖違之餘在臣私分榮感極矣而區區情地左捃右摭乃若中間人言之臚列罔非人臣極罪震懍危怖直欲無生憂畏旣積猥越爲悚雖未敢一一對暴其不可厭然放倒揚揚蹲冒則亦決矣玆具短章伏乞亟命鐫削臣職批以旣覺前疏之失來猶可追卿其勿辭行公
정조 14년 · 강
平安監司沈頤之疏辭藩任賜例批
정조 14년 · 강
命嶺伯優助金山郡失火民人等
정조 14년 · 목
慶尙監司李祖源以金山郡民家三十一戶燒燼馳啓敎曰方春失所可悶令道伯拔例顧助斯速奠接後形止狀聞事回諭
정조 14년 · 강
命文臣講製旬後更稟
정조 14년 · 강
刑曹以慈山府定配罪人等移配啓
정조 14년 · 목
該曹啓言因平安監司鄭昌聖狀本慈山府定配罪人等移配事命下矣金宗海文義縣金元才南陽府全彦德麻田郡金光玉眞寶縣僧會英陰竹縣竝移配卽爲押送于各路配所事請分付道臣允之
정조 14년 · 강
遣承旨詣景慕宮奉審摘奸
정조 14년 · 강
召見定例堂上沈頤之于重熙堂
정조 14년 · 목
予謂頤之曰禮判旣帶劇任守禦使又在藥院卿若赴任則定例一事誰當主管頤之曰禮判雖多事如非此人則無以厘正矣予曰今日召見非特爲定例事而已欲問關西事也陽孟等處多有怪怪之說卿亦聞之否頤之曰此則近來風傳之過實而然寧有是理大抵關西設賑三十年來初有之擧故吏多生疏以初巡狀啓觀之其所規例頗異於三南矣予曰大抵威生於廉而近來守宰多有不稱職之歎所謂文官皆是未經事而甚至武倅亦多效嚬蔭倅猶勝於此輩矣卿數年之間位至正卿何畏此輩若過四五朔則可以料量勿慮迎送之弊必思懲勵之道此非但爲關西一路亦可爲諸道之表以今風俗言之向來趙曮事豈不冤痛乎卿必思報效之道勿效近俗姑息之習可也頤之曰臣之頂踵毛髮罔非聖恩豈欲辜負而人器不稱今此藩任雖因迫於嚴命而恐負聖簡矣予曰民事旣如彼朝廷若無別般申飭民心豈無怨恨乎頤之曰安集之道專在於不撓民而西路異於三南別無可蠲之役而且聞還穀率多不精云是爲可悶
정조 14년 · 강
削前箕伯鄭昌聖北伯李秉模職罷前關東伯李度默職施海伯李洪載不敍之典
정조 14년 · 목
敎曰朝家之置方伯畀分憂之責事關民隱在樂歲猶不敢方過況荒歲乎所管道內流民之散而之四不知爲幾千百大臣陳達於賓筵至有分遣文武備郞探尋五部付之賑廳給糧領送之奉此近所未有之事道伯其敢曰不知不知信爾則如許道伯亦可責以分憂乎昔在先朝以關東流民之轉至京城頻遣摘奸處分至嚴如惟金之近京而無恒居之類尙且別施懷保之盛德恩敎十行諄複懇摯況西北視關東何等夐越而且其扶携來集者非直顑領之賑口而已大抵道伯之不能得人固朝廷之責而僨誤如許國有紀綱烏可無懲後之道道伯之玩愒乃爾邑倅之不能盡心勢所使然唉彼無告其不曰朝廷無意於拯齋之政乎道伯事節節無狀平安前監司鄭昌聖咸鏡監司李秉模爲先一竝削職以備郞手本觀之西北流民之在京不過若干名而最是海西爲甚殆近數百其泛忽於接濟臥視其流離孤負委寄之罪與西北伯無異參以傳聞考其實數則猶不無多少之殊而亦豈必强加區別乎黃海監司李洪載亦施不敍之典雖曰土看自來不固至於壬癸之年猶不若是之衆多他道流民則無非歲後離土而本道則皆云去冬上來此已萬萬可駭至於嶺西昨年年事歉荒又不若兩西與北關然而任其之他莫非不職之罪原春前監司李度默罷職北伯海伯之代今日擬差使之一兩日內辭朝今玆之敎不但出於整頓紀綱前此洊飢民勢懸磬而道伯守令之不用心不惕念尙不若是之無憚而昨年犯科之諸道同然專由近日朝廷顏私太過疲軟者貪墨者廟堂不言臺閣不駁今日明日此道他道人無畏法之心而然耳卽以此傳敎行會各該道曉諭坊曲俾諸道之民咸知朝家爲渠輩以慰以謝之至意明日展謁之行路由通衢當於還途駐輦召見賑廳所在諸道飢民仍問疾苦賑廳都提奉以下率領來待事分付
정조 14년 · 강
命谷山縣監金魯成永興府使任屹拿問
정조 14년 · 목
黃海監司李洪載狀啓以爲本道穡事失稔之中峽邑尤甚臣於秋巡時對其邑倅講究捧還之政安堵之方而延至歲末糴政旣畢竿頭之勢庶可料度而峽邑中谷山遂安等兩邑煞有甚焉前後關飭不啻縷縷以應分還穀如難繼巡則料量牒報狀請加分事又爲發關而邑報中姑無遑急之意故不以流丐爲慮近聞谷山之民頗不能奠居極爲驚心一邊關問該邑一邊發遣褊禆周察坊曲曉諭安接發倉賑貸坊曲採探之際自費日子姑未報來其所存接之策待回報斟量措劃鱗次馳聞漂民之還歸本土也計口給糧定將校交付等節着意擧行之意嚴飭各邑毋論某邑若有流轉之民則一一招集各付還賑加意撫恤後數爻更爲登聞計料敎曰觀此狀辭該倅事無異推而納諸萬萬駭然道伯雖有委罪之嫌纔已處分今無可論而旣聞之後該倅不可仍置谷山縣監金魯成先罷後拿今日政差代待下批當日辭朝○敎曰旣難縶之維之則不可以流民一事遽議遞罷而永興則自有異焉涉冬徂春匍匐踰嶺者率是永邑飢民以至近日備郞手本道名咸鏡之處邑號輒書該邑邑倅非偶官則帳內民人之去留飢飽寧或莫辨以今所現發推之傳聞之空一里曠一村云云未必專歸之浪說饑歲賑活之政雖晝不食夜不眠孶孶仡仡尙懼耳目之未逮思慮之未周則使一境之民任其之東之西所謂官長則深臥息偃何其不仁之甚谷倅猶以不覺察因道狀纔有處分則況永倅之最不用心永民之最多流離乎且況該道雄邑大吏莫過於該邑乎如許守宰首先嚴處庶或爲懲他戢後之一通永興府使任屹爲先改差其職名令該府卽爲拿來其罪狀嚴問捧口招別般重繩以謝永民無告之情
정조 14년 · 강
命太學釋菜執事諸生使他掌議塡差
정조 14년 · 목
成均館啓言今日卽釋奠祭淸齋日有齋任然後諸執事始可塡差而掌議洪準源自鄕上來落馬致傷屢度催促終不入來特敎仍任之下又當莫重祭享無意行公請爲先停擧他齋任卽爲差出及時擧行敎以疾病之來聖人之所不免則以此聲罪至請停擧爾事極爲不當執事諸生塡差旣有他掌議使之卽爲擧行更勿草記煩稟
정조 14년 · 목
壯勇營啓言本營軍器所用槍柄㭺木限五百箇所伐上送事行會於統制使處矣卽見所報則以爲浴地等島㭺木絕無圓經之爲二握者間有年久之木而擧皆屈曲擁腫外完內朽不得䂨取云本營事體與他自別軍器所需尤爲緊重則遍行右沿諸島無一可合者誠不近理不善看審之赤梁蛇島兩鎭邊將分付統營拿致嚴棍只憑鎭牒循例論報者亦不可無警統制使申應周從重推考㭺木更加探覓隨所得先爲添載於漕船及期上送允之敎以因傳敎行關之後雖不如數上送設或不合宜卽以其木品上送看品而不此之爲者殊甚未安果無合用者只以見存略干株上送看品事嚴飭行會
정조 14년 · 강
遞禮判徐有隣判義禁李文源
정조 14년 · 목
有隣以職務相妨文源以隨駕相妨故也
정조 14년 · 강
召見回榜人金弼西于重熙堂
정조 14년 · 목
平安前監司鄭昌聖以平壤府回榜人金弼西上送馳啓命其子扶腋以入頒花牌宣醞賜樂仍命付同樞使本道優給宴需○訓鍊都監禁衛營御營廳各以米三石木綿五疋助給宴需因特敎也
정조 14년 · 목
該曹啓請今此園幸時闕內入直訓鍊都監局別將把總哨官及內三廳守門將銅龍門把總哨官等番單子今初九日受點至十四日仍直分所單子待受點書入巡將監軍今初七日受點至十三日使之仍察大省記及別省記自初八日至十三日預爲書入京中軍號亦自初八日至十三日預爲啓下留置政院逐日頒布隨駕所軍號自隨駕所啓下頒布敎以旣有依筵敎爲之之命且有下敎於各營則內外入直當於三日替直而今此草記極爲矇然當該堂上推考此草記更爲修正以入
정조 14년 · 목
以鄭益祚爲執義李思祚爲司諫尹序東宋景煥爲掌令申大龜朴孝成爲持平柳雲羽爲獻納張至冕趙恪爲正言朴基正爲校理李東稷爲副校理鄭民始爲刑曹判書趙瑍爲禮曹判書李命植爲判義禁李時秀爲黃海監司朴天衡爲谷山縣監
정조 14년 · 강
以金憙爲承旨曺允大爲吏曹參議前望也徐有臣爲永興府使口傳也
정조 14년 · 강
勘放時囚金思䄷
정조 14년 · 목
禁府啓言咸陽前郡守金思䄷國穀流來反逋至於三萬餘包而莅任半載曚未覺察冬初開倉之後始爲査執稽緩之罪在所難免請杖一百收贖告身盡行追奪私罪施行允之敎以功減一等
정조 14년 · 강
詣太廟永禧殿景慕宮展拜
정조 14년 · 목
具翼善冠袞龍袍乘輿出協陽門降輿乘輦出敦化門至太廟洞口降輦乘輿入齋室改具冕服就版位行展拜禮仍詣廟內奉審詣永寧殿展拜還入齋室改具翼善冠袞龍袍出齋室召見廟司乘輿出至洞口降輿乘輦召見左議政蔡濟恭予曰北伯薦代誰可爲之濟恭啓言北伯今將議薦而臣有所懷安敢終默乎四道流民絡續道路道伯烏得免重勘而第春事正殷賑政方張今乃悤地遞易付之生手則我聖上如傷若保之意恐不無閼而不行之歎臣於己丑年間待罪北藩賑米畢而罪罷一路飢民狼狽失哺之狀親自目覩臣之愚見新人不如舊人使功不如使過若姑徐勘罪嚴降飭敎則日後對揚之道豈不盡其心力之所至以圖贖罪之方乎敎以卿言出於爲民之意卿所經歷亦以爲言令政院傳旨姑爲勿捧俾圖息愆贖罪之方雖爲民事不得不姑且含忍道內流民之任其所之殆若莫聞知者其罪終難逭待畢賑令該府拿問重勘使爲民與懲後之擧兩行而不悖自今至置對之前無非戴勘荷譴之日苟有一分知畏自訟之心雖欲放悤得乎若是而窮民未蘇劣倅未黜則罪上添罪合置何典第以此意三懸鈴嚴飭分付歷廣通橋至明禮洞判府事徐命善柢迎路左召見於輦前至永禧殿洞口降輦乘輿入齋室改具冕服就版位行展拜訖仍詣殿內奉審還入齋殿改具翼善冠袞龍袍乘輿出齋室至洞口降輿乘輦至鍾街駐輦承旨尹行任啓言東西班列全不成樣人馬騈闐萬萬駭然押班監察請推考敎以拿問處之又啓言鍾街駐輦時日傘事知不爲待令事極駭然請令攸司從重科治敎以今番分揀後勿如是之意令兵判嚴飭四道流民來待於陣外開作門以入命惠堂徐有隣鄭昌順先諭海西流民曰西北還穀旣分數停退身布亦蕩減賑政今方次第設行春事方殷胡不耕作而奠居相率提携流離道路抑何故也朝家雖有還穀停退之命爾等其已畢納否其各陳之流民等對曰前年還穀或有畢納者或有未納者而家產蕩敗開春以後雖粒米升穀亦難辦得擧將東手待死雖知流離之爲無益而飢困所迫不得不相率求食而來矣又敎以爾等懸鶉之狀呼庚之聲不覺慘然見牛雖未見羊入京之類如是夥然未來者可以推知今方給爾等回糧雖未助萬分之一而朝家一念何嘗少弛爾等各歸本土以此傳敎之意遍及諸人俾各奠其所而保厥居且爾等歸鄕之後其安土樂業之策何以則有好道理耶流民等或以付還爲言或以農糧爲請敎以聞爾等旣納還穀云停減之令反歸於無實爾等歸鄕後當使給今年還穀仍又停退身布亦以今年條蕩減爾等可恃以無恐安意奠接矣又敎以聞流民多往三南而汝等胡爲留此流民等對曰京畿亦云年豐故姑且留京矣仍於輦前給老壯各米五斗兒弱各米三斗女人之抱幼稚者各給襦衣一領其餘無論男女擇其薄着者給之而未給者令賑廳代給以價谷山流民中年逾九十者自願留京命出付萬里倉限麥秋給料關西北及關東流民以次召見慰撫給米給衣如前又命備郞曹命集宣傳官李啇一領海西流民文備郞李冕膺領關西流民宣傳官鄭周誠領關北流民備郞鄭麟采宣傳官趙華錫領關東流民諭以不必排日䟎程從便徐行領付於各其所居邑其奠居形止使各該道臣狀聞則別遣廉探以此分付皆自持馬勿貽廚傳之弊其領付方略問于賑堂以去又命別軍職徐英輔李晳朴基豊李堯憲等摘奸於賑廳使流民無有一人不受之弊遞貢市堂上金履素以李文源代之使率貢市人先待於弘化門外敎曰春展謁提調不可不備員領敦寧兼帶都提擧之任今姑許副以左相爲都提擧至太廟洞口降輦陞輦由於義洞至景慕宮洞口降輦乘輿入齋室改具冕腹就版位行展拜禮入廟內奉番還入齋室敎曰春到記以明日釋菜參班生進行祭後承旨收聚擧案以來又敎曰禮房承旨馳詣受香諸處奉審摘奸以來改具翼善冠袞龍袍出齋室乘輿至洞口降輿乘輦至泮宮前路降輦陞輦入弘化門降輦乘輿至協陽門駐輿命貢市堂上率貢市人以入敎曰每年歲首輒詢貢市人弊瘼而今年則春展謁今始爲之故臨門詢瘼亦尙未遑今日召見諸道流民旣行蠲恤之政京外宜一視爾等卽京民之根本如有可陳之瘼其各陳之貢市人以次前進或納原情或有口達者命詢瘼諸條竝令該堂就議大臣稟處還內
정조 14년 · 강
召見海伯李時秀于重熙堂仍命前海伯李洪載削職
정조 14년 · 목
敎曰今日西北饑民之駐輦召見也最多者海西如是而道狀委罪守宰守宰之不職獨非道臣之罪乎兩道監司皆施譴削最多之海西伯罪止不敍失之太輕黃海前監司享洪載亦施削職之典此時此任無異往役親年七十諸子歸養已是法典之外大臣筋力尙旺一子之蹔離數百里外決非不可强之事且以再從叔侄之竝叨藩任爲難安尤無義意親兄弟從兄弟一時竝叨亦有不遠之已例飭敎之下焉敢如是逡巡乎守令規避猶有應勘之法又況道伯乎黃海監司李時秀從重推考各別申飭當日辭朝俄於召見饑民時已以還上身布之如有備納於昨年者還上則更爲分給仍許蕩減身布則今年當捧條特令蠲免而可以付還者付還可以付賑者付賑種糧則覓給產業則制置俾得以安土着居之意才令廟堂行會四道道臣一以示信令之意一以爲有實之擧各該道伯另須惕念遵行毋或一毫泛忽至於北伯拿勘前贖罪之端在此一款更令廟堂拔例嚴飭今聞備郞徐榮輔沿江摘奸後轉聞之語昨年秋冬以後渡江越去者皆是西民而北民則無一人云以此觀之西州無守宰尤可知也此意令新伯知悉預講懲艾之策今日駕前待令民人特千百之一而懸鶉之狀呼庚之聲不覺慘然惻然見牛雖未見羊擧一足可反三慰撫之擧只及於如干入京之類而眞箇顑頷眞箇溝壑無告無歸之民未蒙一視之澤則是豈監司守令之責惟予否德不能盡爲民父母之責興言及此食豈甘而寢豈便乎如新伯之按節者北伯之俟勘者若念一分對揚之方自今至秋成之前雖欲自逸而自暇得乎今下傳敎中此一段連寫敎書下方俾於下去之後念念孜孜無或少弛北伯處別爲下諭
정조 14년 · 강
重推惠廳公事堂上
정조 14년 · 목
敎曰賜未之擧雖曰近來初行今日擧行之雜還無統紀反不若陽衿川之分還事面之屑越姑舍是亦不貽笑於通衢民庶之觀瞻乎有司者不職之責烏可免乎惠廳公事堂上爲先從重推考郞官等當汰拿而今姑參酌令都提擧各別嚴飭
정조 14년 · 강
命園幸時隨駕百官先渡江
정조 14년 · 목
敎曰園幸時隨駕百官及衛內外將官軍兵直詣江越邊整待詣船艙時留陣營門大將率步軍二哨騎士二番爲先廂堂上將官率步軍二哨爲後廂餘軍中軍率領權付留營御營大將與本營軍合陣於留陣所待留陣大將還來御將則退歸留營信地事分付禁軍番將率領留營一哨隨駕而渡涉後與留陣大將還歸信地事分付隨駕百官旣命先渡詣船艙幕次時以六曹次堂隨駕而柢迎後入來事分付○敎曰園幸時寶馬以一匹磨鍊於定例寶單子以大寶及政事寶書入
정조 14년 · 강
遞禮曹判書趙瑍刑曹判書鄭民始
정조 14년 · 목
敎曰禮判老病勢難驅馳刑判亦有實病云竝許遞正卿當品乏少無以排擬況陪班不可不備員兩判堂中一窠今日政問于大臣從二品中加望擬入
정조 14년 · 강
有政吏曹參判閔鍾顯參議曺允大進
정조 14년 · 목
以金思穆爲刑曹判書思穆李獻慶加望也
정조 14년 · 강
命楊州中軍金就明加資
정조 14년 · 목
敎曰昨聞畿伯則欲待分等諸校勤慢狀請論賞云而旣非討捕營門又非該邑土校而能挺身捉納竊發之本事初不登聞則已旣發於筵席之後宜有按例論賞楊州中軍金就明依法典加資事分付
정조 14년 · 강
領議政金熤上箚賜批
정조 14년 · 목
箚略曰危忱莫暴血懇未孚臣之去就無關於病情之加減而今以狗馬之疾至煩軫恤之恩珍劑荐降太醫臨視至以症勢劇歇鎭日煩徹恩數太䙝私分益戲病裏惶隘如添一病伏乞特寢成命批以御醫看病常例也卿何辭巽安心勿辭加意善攝俟間視事以副予企待之思仍命遣史官傳諭
정조 14년 · 강
遣承旨詣文廟及受香所奉審摘奸遣吏郞諸執事淸齋與否摘奸
정조 14년 · 강
以趙鼎鎭爲大司憲洪文泳爲大司諫鄭萬始爲應敎柳文養爲副應敎徐邁修爲兵曹參議竝前望也
정조 14년 · 강
敍卿宰罷散人等
정조 14년 · 강
命磨鍊隨駕官盤纏
정조 14년 · 목
敎曰園幸定例編進傳敎中有官給盤纏之敎今聞姑不磨鍊云有實兼錢穀衙門自可依定例爲之如殘司官吏不可無區劃以示信令與除弊之本意御甲胄米給代之式旣爲刑漢城府無料之吏隸而設置則況隨駕之有所重又況事係本園必欲事事完便令定例堂上與該堂相議仍又就議大臣原册中添入○敎曰園幸時隨駕營自當當日曉頭先詣而留陣營亦於當日曉頭結陣留都大臣守宮大將亦皆準此事知悉留都大臣所管扈衛軍官多是無料之輩此行務從除弊則此亦宜有闊狹令扈衛大將具意見論理草記
정조 14년 · 강
命黃腸敬差官及順天長興寶城光陽興陽樂安等邑倅拿處
정조 14년 · 목
全羅監司閔台爀狀啓以爲黃腸斫運事鉅役繁若以事勢言之入島赴役陸民之所不便斂戶雇軍群情之所同願則或以錢收或以米捧以爲氄費之資者實出不得已之擧而海南一邑所收適當所費康津靈巖等二邑則應赴役丁先期酌定一任民間自下雇立故初無錢米徵斂之弊寶城順天長興光陽興陽樂安等六邑則容入公費初不稱量用下餘數自致夥多畢竟歸屬雖非私橐當初濫徵極爲疏率至若誅求之弊無論辦給之誰某數爻之多少九邑所犯一轍同歸敬差官則前後飭敎何等絕嚴而始不檢飭終未覺察致使恤民德意不得下究論其所失已極不輕驛路濫率亦係犯科九邑守令及敬差官罪狀竝令攸司稟處該邑監色則雇價斂民雖云有例科外濫徵不可無罪方自臣營從重科治剩餘錢米一一推出還給民人計料敎以當該敬差官雖異於湖西而襲謬之失不可無飭拿問處之至於守令則朝令何如而九邑中三邑則能從便拮据而寶城等六邑之濫徵於民結若是夥然如許微事守令之不畏朝令若此極爲可駭竝令該府拿問委折捧供以聞
정조 14년 · 강
罷右捕將李漢豐以徐有大代之李柱國爲御營大將前望也
정조 14년 · 목
敎曰日前賓筵大臣筵奏之後其時筵敎無異定限則外邑土校之捉納者名以捕將初旣越法出送乃反讓頭於外方如許捕將將焉用哉右捕將李漢豐施以不敍之典雖不同登筵席豈不聞知不善檢飭其罪無異況楊州中軍加資之後捕將焉逭不職之責左捕將趙圭鎭越俸一等朝廷勸懲之政莫如賞罰土校旣令畿伯分等施賞迷劣京校豈可無罪令該大將各別嚴治
정조 14년 · 강
平安監司沈頤之陳疏請歷省先壠賜例批
정조 14년 · 강
忠淸監司鄭存中陳疏辭職賜例批
정조 14년 · 강
以戶曹參議李敏輔爲守宮假承旨
정조 14년 · 목
義禁府以李䕫杖一百收贖告身盡行追奪放送啓允之敎以如有功議各減一等
정조 14년 · 강
咸鏡監司李秉模以明川以南各邑鎭正月中巡分賑形止馳啓
정조 14년 · 목
狀啓以爲明川以南各邑鎭中巡比初巡加付爲一千八十三口日晷漸長民情益艱而明吉最甚移轉裒益之政連加督飭○利城縣飢口四百六折米九石十四斗九升○粥田米十二斗一升零藿四十注之零醬二斗零端川府飢口一千八百八十三折米四十五石二斗六升甲山府飢口一千三百二折米三十二石九斗二升三水府飢口三百四十六折米九石一斗五升吉州牧飢口九百八十三折米二十四石一斗三升明川府飢口六百五十八折米十五石七斗城津鎭飢口二百六折米五石二斗○粥田米一斗四升零太五升零鹽一升零○巡間救急折米十一斗一升已上飢口五千七百八十四折米一百四十二石四斗六升田米十三斗六升零太五升零醬二斗零鹽一升零藿四十注之零
정조 14년 · 강
遣承旨詣社稷奉審摘奸
정조 14년 · 강
召見藥院三提調及平安監司于誠正閣都提調蔡濟恭提調鄭昌順副提調李益運平安監司沈頤之
정조 14년 · 목
藥院請診箕伯辭陛故也○都提調蔡濟恭曰玉候康復園幸隔日不勝慶忭而春寒尙峭程途稍遠益加保嗇焉予曰予於平日雖有略干愼節未嘗解網巾矣今番則首尾數十日不能着網巾推此可知其症勢之非輕矣濟恭等曰大抵勞心甚於勞力而殿下自去年以來晝宵憧憧於遷園大禮事無巨細必皆積費聖慮以致今番玉體之欠和此所以向來臣等之以保嗇縷縷仰請於前席者也至於日昨迴鑾之路適値風寒而終朝臨街米斗之分襦衣之賜必皆親審勞問慰諭玉體之勞動水剌之過時豈非萬萬悶迫乎予曰西民之流離至此乃是道伯之責寧不駭然乎濟恭曰聖敎誠然矣○濟恭啓言臣於湖南道臣所論六邑守令事有不勝驚駭者黃腸斫運時諸般用下之收斂民間雖云有例守令若能親自照管務在祛弊則其所斂錢何至於若是過濫乎順天長興斂錢殆近二千光陽興陽亦過一千寶城樂安斂米過三四百石此等不法不可不嚴加懲勵六邑守令先罷後拿爲宜以前道伯言之前後飭敎不啻再三而旣不能對揚聖旨操切屬邑以防法外之斂末乃以無弊樣循例狀聞今始發覺於新道伯廉察其孤負委寄之罪不可仍置伊時道臣施以削職之典有不可已矣從之○敎曰湖南犯禁六邑守令若待拿勘稅穀裝運不遠又添曠官之弊如許無狀之類亦豈可帶職拿來順天長興寶城光陽興陽樂安等守令照律前爲先罷職今日政幷令差代仍令從速辭朝
정조 14년 · 목
該曹啓言再昨日擊錚人等當卽捧供而判書未差又値齋戒請待無故日擧行敎曰以草記槪擧原情以聞又啓言古阜幼學崔達性原情以爲渠父命泰定配乞蒙寬宥之典云矣命泰以異姓族孫奪人祖先祠板罪刑配於信川郡矣當初所坐事關倫常則呼籲請釋極爲無嚴請勿施敎以放送又啓言淸道良人金朔不里原情以爲金太奉與屠牛漢順才鬪閧故其兄江雙挽執分解順才致死成獄正犯太奉致斃獄中某兄獨當月三推刑乞令放釋云矣此獄傷處狼藉實因明白則其第之全諱其兄之爲元犯欲諉干連之太奉肆然呼籲極爲無嚴請勿施允之又啓言靈光奴鐵山原情以爲其上典金會兌失妾聞隣村金用業妻金女知其去處招來詰問矣其後金女染疾身死而埋葬金女同生娚順伊誤聞訛言先自告官其上典及用業順伊訛言者李德孫同爲牢囚今至四年乞令放釋云矣遠外獄情有難遙度請令道臣詳査啓聞後稟處允之又啓言晉州昌原密陽三漕倉居民蘇甘金等原情以爲倉船守護之苦專任倉底居民漕運上納之利都歸遠地沙格故渠等依西湖四倉例以倉底民差出沙格之意呈備局關飭本道遠地沙格一倂除去使渠等擇差矣前道臣遞歸後舊沙工輩構誣渠等還爲見汰乞令倉底民復差沙格事也事非四件猥越瀆擾狀頭自臣曹勘處至於本事備局之關飭該道之施行必有酌量而忽地還汰實涉訝惑分付道臣決給後狀聞禮山幼學李根載則其父大烈以罪人驥顯陳疏時同寓一室之故至被牢囚乞令放送事也玆事之尙稽鉋覈輿情駭憤則乃敢張皇爲說無難呼籲萬萬痛駭不可以事係爲父有所曲如請勿施自臣曹從重嚴勘允之
정조 14년 · 강
以徐浩修爲刑曹判書前望也尋命許遞
정조 14년 · 강
有政吏曹判書洪良浩兵曹判書李坤進
정조 14년 · 목
政院以監察茶時啓敎以長官自當肅拜其餘未肅拜未署經在外人員與諫臺許遞○藝文提學鄭民始三違命許遞今日政差出○以申耆徐邁修爲承旨李運彬爲執義崔烜爲司諫李百亨崔景岳爲掌令李儒修柳畊爲持平魚錫齡爲獻納申獻朝爲正言徐配修爲校理尹光顏閔昌爀爲副校理徐有隣爲判義禁宋載經爲分內局提調柳誼爲兵曹參判具庠爲右尹尹光顏爲順天府使金就大爲寶城郡守李駿德爲樂安郡守張宅基爲光陽縣監白東遠爲熊川縣監申光輅爲興陽縣監徐榮輔爲副校理吳載純爲藝文提學徐浩修爲知敦寧鄭好仁爲刑曹判書
정조 14년 · 강
賑廳以四道流民米木分給啓
정조 14년 · 목
該廳啓言今初四日追付流民一百九十名內黃海道五十五名平安道十名咸鏡道一名原春道七十九名自願下鄕者出付畿營別定校卒傳付於宣傳官備邊卽所到處昨日元付四道流民三百四十二名壯每名米五斗弱每名米三斗其中老弱四十五名襦衣代木四十五疋錢四十五兩追付一百四十五名壯每名米三斗弱每名米二斗都合米一百三十四石二斗木四十五疋錢四十五兩分給
정조 14년 · 강
勘放時囚朴澈源
정조 14년 · 목
因敬差官朴澈源囚單子敎曰與湖西差官有異無論襲謬與否情債過千金不能致察朝令之下焉敢乃爾以制書有違律功議區別減等勘放後草記○該府以朴澈源功減一等杖九十收贖奪告身四等放送啓
정조 14년 · 강
命留都所管扈衛軍官分番交遞
정조 14년 · 목
扈衛廳啓言園幸時留都大臣所管扈衛軍官多是無料之輩此行務從除弊則此亦宜有闊狹令扈衛大將具意見論理草記事命下矣臣招致所任軍官及無料軍官等宣布德意探問便否則皆以爲名編軍案責在扈衛今若竝與扈衛而闕之則烏在其案付之義哉今月雖無料來月亦可以得料扈衛軍官本無有料無料之別當此春和之時雖多日在陣少無喫苦之慮所願只是依前樂赴云軍情旣如此臣之愚見無他闊狹之遒敎以渠輩之言雖如此有料各營軍兵猶且略略隨駕則況貧寒渠輩乎以折半或三分一待令又或以三百五十之數分排各日亦好卿其商量指一草記係是多日往來晝則分接於公廨或閭家夜歸信地事分付又啓言若以折半或三分一酌定存減則勞者偏勞逸者偏逸又以三百五十之數分排各日則除內入直四十五人其餘三百五人之六日分排每日不過五十人三十帳幕實無成樣把守之勢臣意則以三百五人分兩番更日交遞則聖恩可以遍及軍校可以胥休而環衛之政亦不至大段疏虞從之
정조 14년 · 강
命京畿年還量宜加分
정조 14년 · 목
該監司徐有防狀請故也
정조 14년 · 강
以李文源爲守宮大將
정조 14년 · 강
遞承旨金憙李晚秀
정조 14년 · 목
憙有實病晚秀當以閣班隨駕故也
정조 14년 · 강
遞分內局提調宋載經以鄭好仁代之前望也
정조 14년 · 목
載經身病沈重內局啓請令政院稟旨變通故也○敎曰刑曹判書以分提調守官許遞前判書鄭民始聞已病差仍任前職牌招察任
정조 14년 · 강
命司僕僉正宋持敬事過後拿處
정조 14년 · 목
備邊司啓言今番幸行時司僕寺入把馬匹不足之數初不往復於定例堂上因循謬例責立貰馬於貢人大有違於朝家省弊定例之本意請司僕僉正宋指敬先汰後拿敎以事過後拿處
정조 14년 · 강
命自闕門外至齋室作門排立塘馬
정조 14년 · 목
自闕門外至齋室作門合二十三塘一塘通化門外二塘興仁門三塘往十里四塘箭串里五塘纛島六塘浮橋南邊七塘狎鷗亭八塘沙坪九塘盤浦里十塘杻峴十一塘胎峯前十二塘果川作門十二塘冷井十四塘葛山十五塘自棧洞十六塘沙斤終站十七塘彌勒堂十八堂眞木亭十九塘華城作門二十塘上柳川二十一塘庫執里二十二塘培養洞二十三塘齋室作門自通化門至纛島五塘禁衛營騎士每塘三名自浮橋至華城作門十四塘訓局別定馬兵每塘三名自上柳川至齋室作門四塘訓局別隊馬兵每塘三名
정조 14년 · 목
具戎服乘轎出宣化門由建陽門弘化門出興仁之門至浮橋幕次召見閣臣宣饌乘馬渡浮橋行十餘里改具軍服詣果川縣晝停復乘轎出行宮敎曰此處鄕校旣非戛過故予亦乘轎過去諸臣不必下馬矣過鄕校降轎乘馬至沙斤川歷入行宮召見提調兵判閣臣宣饌後乘馬出至水原五里程改具戎服入行宮命京畿監司徐有防地方官趙心泰楊州牧使李儒敬以軍禮具甲冑參現訖召見左相蔡濟恭詣射亭射的一巡獲二矢該府使以御射得中時待令將校後錄狀啓命敎鍊官崔致驥等二人帖加成給明日到宿所後口傳下批軍需庫子白奉先等三人各木二疋米五斗令畿營題給召見軍士房承旨命明日親祭祭文左相製進
정조 14년 · 강
詣顯降園親祭仍親審內外龍虎
정조 14년 · 목
朝雨不得早發親書東軒堂號曰壯南軒內衙曰福內堂取趙充國擧措得於外福生於內之意也射亭曰得中亭敎曰昔在先朝駕次水原有御筆揭板之擧今又追故事書下扁號以壯南軒揭于東軒福內堂揭于內衙得中亭揭于射亭令地方官水原府使知之門樓以鎭南樓本府使書揭中三門以翊左門隨駕諸臣中曾經府使人書揭外三門以重鑰門本道伯書揭事分付至巳時雨意稍歇命侍衛軍兵雨具文蔭官自今日至明日只佩劍百官除插羽通禮啓外辦具平戎服乘轎詣齋殿改具黲袍乘輿詣紅箭門外降輿詣版位行禮詣丁字閣行祭亞獻官蔡濟恭終獻官黃仁點大祝柳文養如儀訖命百官不待稟旨就次明日辭園禮亦勿入參仍詣園上奉審敎閣臣鄭民始曰石物比長陵何如民始對曰差小而雕刻則絕勝矣敎李然則今之丁遇泰不下於古之崔天若矣仍召丁遇泰使之奉審石刻諸處詣碑閣奉審敎園官等曰甎甓之不佳者量宜改造民始啓言丁字閣有鐵物添修處碑閣方甎不精者當爲修改今番寒食兼告由擧行使別看役丁遇泰看檢爲宜從之步踰左岡乘輿還齋殿命六邑植木差使員及園官畿伯地方官竝卽待令於紅箭門外少選步詣園上親審內外龍虎飭差員等植木務令堅固敎園官曰予於此日亦步行此後園官輩宜不敢肩輿巡山矣因飭園僕外雜人毋得出入來往自靑龍邊周審植木處園官以靑龍補土事仰奏敎以此是天作非人之缺之也蓋此遷園卽天佑非人力也山理旣難的知則莫如付之於天而勿參人謀之爲愈矣園官曰金養直以爲村路所鑿故不可不補云矣敎以然則補土無妨而務令平圓不高不低可也園官又奏南山氷庫舊址穿土處亦當塡補云矣敎以須卽塡平園官又奏鑿池事敎以金養直之言何如對曰坤申方鑿方塘中置小圓嶼爲吉云敎以土局以圓爲貴似不若圓塘矣對曰圓嶼卽土中央之義云矣命更待下敎擧行詣白虎詢補土處詣案珠親審訖飭畿伯地方官植木便宜敎以明日當更審園官及金養直曹允植諸人預爲知委使之待令還次齋殿命百官插羽敎曰園官內下弓箭各一部賜給京守僕本園守僕守護軍考例施賞
정조 14년 · 강
召見有司堂上徐有隣于重熙堂定壯營把總善騎將復歷
정조 14년 · 목
有隣啓言今番流民給帖文還送之擧實是曠絕之惠而第聞各邑或昧傳敎中願留者許留之意多以還送爲主便成土著之類亦入其中反不免騷擾失所之歎云請更以一後民願無勒還與勒留之意行會諸道從之有隣以壯勇營捉調啓言本營以親兵衙門事體自別而官制不可無一定之規本營兵房則官制初創待定式後擧行而把總履歷依內禁將例施行善騎將依五衛將騎士將例施行以哨官陞資之人宣薦則卽擬內外將外此諸人五衛將巡將亦卽收用事請分付西銓敎以首營將官次營猶不得移擬龍虎營將官訓局亦不得移擬卿奏中本營把總未經內將之人兵曹難以移擬云者誠然幷依所奏定式至於東銓之守令及各司西銓之堂上堂下內外實職異於營門次第則時帶堂上堂下將官自可通擬而勞役自別收用之方宜加留意此意一體分付
정조 14년 · 강
加給藥物於領相金熤
정조 14년 · 목
因看病醫官書啓敎以辭疏之姑不宣批者以隨疏隨批徒近欠誠敦迫之方自有商量而所愼之尙未快差極爲悶慮加傳藥物後看病以來
정조 14년 · 강
命慶尙前右兵使尹得逵以罷職勘放
정조 14년 · 목
因政院奪符次標信密匣請出啓辭敎以每念其姪晉閫置對事常所矜惻今番之使之待待命又使之待過齋者此也本事亦非大叚罪過以罷職勘處
정조 14년 · 강
遞都承旨金熹以徐邁修代之前望也
정조 14년 · 목
病勢難責夙夜故也
정조 14년 · 강
特賜藥物於回還正使李性源
정조 14년 · 목
敎曰李判府事所愼聞已向差殊極多幸在途治療必多齟齬相當藥物及蔘料竝令該道臣優數傳致事下諭于兩西伯其間益臻夬復耶更令地方官傳諭此意仍卽附奏之意一體傳諭事成送有旨於灣尹處如已登程作行而在蔭武倅地方則有旨祗受形止大臣當直狀聞亦以此意使之傳知
정조 14년 · 강
修撰李龜雲疏陳母病辭職賜例批
정조 14년 · 강
副司直姜游上疏賜批
정조 14년 · 목
疏略曰臣特蒙恩敍獲近日月之光玉音諄諄俯詢糴㢢不敢以與重臣鄭昌順私酬酢之言盡爲上聞泯默而退今此各邑之耗作錢實出草弊之盛意臣不勝贊歎顧何敢追提愚見而臣意則欲通一國而論之以及蔘弊臣之到靑松也不但本邑糴弊稔間道內尤多此弊仍有所推衍隱度者矣國內還穀最多邑耗上生耗大爲生民之痼弊或有不能堪者至於哭別生妻削髮入山竊以爲若就穀多邑耗條作錢直納京曹以助茶價以補經費實爲兩便及其自戶曹往復本道也各邑或有難於上納之有弊雖有穀多之邑亦爲不願慶尙一道最稱穀多而耗作錢不過二十餘邑關西數亦不夥其外諸道無聞焉臣甚惜之噫今玆作錢之數少者實由於不定穀多之邑而然也臣謂諸道穀多之邑亦當定限矣以還穀較民戶每戶竝元還營還分留合爲七石者乃穀多之邑何者每戶七石以半分計之則不過三石半似爲不多而分還之時雖逐戶分之襍頉不受戶爲十分之二以十戶計之受還當爲八戶又以大中小殘分之則八戶半分旣爲三十五石大戶一當受六石中戶三各受四石小殘四當各受三石半四等戶雖間有等數之不同者而亦不至太相懸以三十三石足可推移均分則三十五石之所餘爲二石八戶爲二石八百戶所餘爲二百石萬戶之邑殆過二千石此則留作官中公用之應下或備意外移轉口女無所用又當加受於元分排矣還戶所受自六石至三石半則可謂不多不少若一向殖耗無所裁減則退計十年大戶六石當爲十一石零餘戶可推而知不其多乎哉若當荒年民皆願受則似有不足之慮而荒年則又當有賑戶不必盡爲受還又當繼之以半留之穀則亦足分排若當失稔之時而如有停捧之事元還見縮半分不足則姑止作錢仍爲殖耗待元還充數更爲作錢而每戶不滿七石之邑則姑爲殖耗過七石者竝元戶而分數作錢且如營還所在邑則元還分留雖不滿每戶七石竝營還爲七石則元還條亦令耗作錢且如年還間有一戶數十石或十餘石者亦令耗作錢過數十石處則竝元還而分數作錢至於各道沿海邑則有時相須於交濟倉及耽羅而嶺隘關防之邑以軍餉爲重不可用此例以三分二留庫一以減半分之耗一以爲不時之需若作錢之規每年市直不同吏緣而幼弄民眩於擧行以寧失之意從廉價定式永爲頒布而開倉之時卽除耗條作錢則民可以知數擧行無見欺之弊矣卽今糴弊不可不變通如欲移之他邑固善矣必有不願而强移之慮無寧上納於京曹以補經用實爲捄弊之要道矣臣聞天下之寶莫如金玉而金一分價僅爲錢六錢獨人蔘則羅蔘一分價爲四兩江蔘一分價爲一兩四錢絕貴於金玉者前所未聞也古則江蔘一錢價爲一兩臣於幼時猶及見之今則爲十四兩考之古例羅蔘一錢價爲求三斗五升此則尙矣無論臣於己卯年適往慶州羅蔘一錢價爲二十兩今爲四十兩癸巳年臣之守鍾城也北蔘一錢價爲四兩今爲十餘兩非蔘價本貴如今日而然也然則朝家之定給江蔘一錢價四兩亦云多矣信使早晚當發所入人蔘爲二百六十斤臣於年前竊聞箕營及江界不得貿於境內送價於京中以十四兩求之則忽又以十五兩增價而始出賣云若此不已則又安知止於十五兩而已乎大抵人蔘非費價得之者也不過產於地得於手而其價十倍於前何可一任蔘商之操縱而莫之禁乎今雖減價非本貴而强減之也羅蔘東蔘則事體異於他有不敢議到而今則蔘商已入厚價亦不宜猝定輕價使之限明秋上下賣買明秋後則朝家定價外加一銅者賣者買者皆論以重律人皆知定價外無他價高處則孰敢復踵前習乎議者若曰蔘價旣減必無採蔘者則有一事可證者丙子綿農失稔十尺價爲一兩庚辰大登三十尺爲一兩而未聞庚辰人以價輕而不織布也蔘價若用一錢五兩之例則二百六十斤價爲二十萬八千兩若用十兩之例則爲四十一萬六千兩以十五兩例計之則至於六十二萬四千兩若信使臨發至於無奈何則其價恐不止於十五兩往年信行舟中燒蔘臨急充數其價太高此已然之跡也又倭送使之來輒費人蔘此又難繼之道此臣所欲以耗作錢補蔘價者也伏乞諒臣心而察其愚馬批以西南穀多之邑耗修作錢以除其殖仍以價錢移補信蔘之價爾言亦有所據令有司諸堂與爾爛商就議大臣草記稟處至於蔘價之定價事前此廟堂之議如李判府金判府兩大臣亦皆持難於添價之說兩相俱經西南伯所見必有所料而其時故相金領府事不以爲是竟添價本兩說雖各有主而不齊者物情硬定一定之式得無掣礙之端乎然屢大小同價以亞聖達理之學猶以爲行不得而今之市屢大小同價古今之時措各異執此較量爾言亦或得行耶予則曾以故相言爲是若於定價之後賈用不售韞櫝而藏笥增直潛賣於人家切緊之求仍幷相與隱諱令徒不信則於是乎法司出禁駔儈起訟喚生無於古之一弊此爲審愼處的知其無是弊則有益於經費姑無論民生日用資賴不少許令大臣與有司之臣講究次對時指一覆奏因此有心常輪困者糶糴之式出於裕食救荒之美意暗合朱子社倉之論而近於穀賤處穀多蔀屋困若其狀百端不待荒年民先受害焉有朝廷知而不之矯弊乎其要一曰較戶量穀二曰裒峽益沿對揚之方亦在廟堂使之一體消詳回啓爾以民國之計出位敷陳非止一再其誠極可嘉也○備邊司啓言副司直姜游上疏批旨內有就議大臣稟處之命矣就議于大臣則以爲言者之言誠有意見而第信蔘一次所需已有年前措備或蔘或錢留儲京外今不必疊劃自今爲始西南穀多邑耗穀每年作錢條中限十分一除留以備日後信行貿蔘之資實合事宜云矣從之
정조 14년 · 강
飭嶺南各邑鎭還弊釐正
정조 14년 · 목
統制使申應周狀啓以爲舊所非浦南村永登三鎭壬戌以後未捧米四千二百四十一石零皮穀六百六十八石零準數蕩減而本營舊還中當捧數二萬二千石分數排定於各邑鎭長木浦鎭還餉中癸卯以後反作各穀一千四十石零嚴督收殺之意地方官巨濟府使李翼鉉該別將李應燁處各別申飭各穀捧未捧總數成册上送各該衙門敎以聞於曾經道伯之言嶺南各鎭之還弊十倍甚於列邑云此詋旣發於筵席則豈可仍以置之乎昨今年現發之舊所非南村永登長木等鎭可以反隅矯捄釐正之道令廟堂知悉擧行
정조 14년 · 강
飭南原紙弊釐正
정조 14년 · 목
全羅監司閔台爀狀啓以爲南原紙弊臣於待罪本職之前已有所稔知故到營之初與該府使書問面商思所以矯捄之道今此三百石耗修劃給之命特軫一府民難支之弊臣於是一倍惕勵罔敢或忽弟以該府所報參互臣營已例則扇紙策應殆無限節每年分定多至於三百餘卷少不下二百餘束而本價上下自有定數以其所受較其所費或爲三四分之一如欲矯革則減其卷數添其價錢之外實無他道以今年扇紙言之前道臣在任時分定該邑各色紙合爲二百十一束今若減却此數則所入財力盡歸浪費所謂省弊適足爲貽害故參以時價元定價外添價錢六百二十餘兩卽自臣營已爲出給酌量每年所用則如貼扇等不得已取用此紙者當爲五十束以此卷數永定卜定之數至於價錢以今番酌定之數一體定式成節目二件分上營邑使之永久遵行耗條三百石則前後流來積債使之次次報償待其畢報使之還作留庫計料敎以以此狀辭觀之所謂劃給公穀以除民弊者不過爲凍足之溲烏在其添益之敎乎更與邑倅相議必以紙賤價輕爲期後蘇弊綠由從實狀聞事嚴飭分付
정조 14년 · 목
以刑曹坐不坐單子敎以初六日旣非齋日至於望位禮前一日齋宿元無用齋之事則各司之以齋戒書入極爲未安齋令事體何等至重而焉敢若是乎他司姑無論掌禮之地有此做錯禮曹堂上從重推考其餘各司堂上推考當該捧入承旨遞差
정조 14년 · 목
因慶尙道假都事農形狀啓敎以査啓後處分已過多日道伯想亦聞知脫空之後已有筵飭而又以假都事狀聞紀綱所在萬萬駭然設有如干情勢藩臣自異義不敢力抗朝令況人言無異僧梳本事亦歸烏有然又逡巡反涉於坐要飭敎此狀啓還下送後勿如是無陷方命之科事書目嚴飭題送居昌咸安査事計其日子優已出場則査啓之尙不來到殊甚可訝問于該道以啓
정조 14년 · 강
命放秋曹囚奴二歲等
정조 14년 · 목
因該曹都囚徒敎以奴二歲李始春朴澤龍李大烈李集敬申龜顯鄭淵尙今置之欲待稍靜卽爲放送如或遲滯當該堂上當重勘以此嚴飭政院啓言卽伏見刑曹都囚徒書下者有奴二歲等放送之命此何事也秋坐輪供端緖盡露而尙稽究覈不施典刑神人之憤積二年如一日(刀削)原傳敎所當繳還而防禁至嚴雖不得不頒布忠憤所激冒死忙陳伏乞特寢諸罪人放送之命命還給再啓言臣等敢控愚衷冀蒙還寢不徒不賜允兪至有還給之命不審殿下以嚴令所及雖劇逆大憝亦可以全釋而喉司噤嘿法官奉承而有此萬萬非常之敎也耶(刀削)亟寢成命千萬顒祝命還給
정조 14년 · 강
還給刑曹判書金思穆疏
정조 14년 · 목
請寢龜顯等放送事也
정조 14년 · 강
還給校理申獻朝修撰金熙朝等箚
정조 14년 · 강
命罪人趙雲起等分等勘放
정조 14년 · 목
刑曹以全羅監司閔台爀罪人趙雲起等査覈啓本回啓以爲時偉貫盈之罪尙今假息已是失刑而罪人趙雲起本以兇賊之族黨謂有卵育之恩情書議其兄抵死往見欲免津禁托商冒入三年同處晝夜不離兇肚逆腸之綢繆書辭交通之情節必無不知而嚴訊之下終始秘諱究其情狀萬萬兇慝金道元投接於時偉狹室專當薪㸑及其移配不忍相捨收拾行裝馱到康津則時偉之動靜云爲陰秘情節自當詳知而忍杖抵賴去益獰頑河淸起千里傳札受來回書及當搜驗撍給致甲必欲傳致者其親密之狀昭不可掩而敢以末後移居要爲藉口之資者尤極狡惡方致甲一宿其家以死相隨牽往時偉之馬負入雲起之草出沒島中自同家人再到京城暗傳其書魚醬藥艾潛自傳給甘作心腹已極叵測尹東吉則時偉之買家人接雖在渠保授之前旣授之後事當禁其來往之人另加防守之道而任其買居惟意相通論其罪狀節節殊常竝各別嚴訊鉤得情實後啓聞之意請分付敎以首犯令道臣刑推定配其餘刑放事分付
정조 14년 · 강
配丁若鏞金浩彬李錫心等
정조 14년 · 목
因禁府都囚徒敎以李錫心半百餘日滯囚亦足懲罪湖沿定配○禁府以若鏞海美縣定配浩彬興陽縣充軍錫心舒川郡定配啓允之